২০০২ ফিফা বিশ্বকাপ ফাইনাল
২০০২ ফিফা বিশ্বকাপ ফাইনাল হচ্ছে ২০০২ সালে অনুষ্ঠিত ফিফা বিশ্বকাপের সর্বশেষ ও শিরোপা নির্ধারণী খেলা। এটি ছিলো ফিফা বিশ্বকাপের ১৭তম আসরের ফাইনাল। এই খেলায় অংশগ্রহণ করেছিলো জার্মানি ও ব্রাজিল। খেলাটি অনুষ্ঠিত হয় জাপানের ইয়োকোহামার নিসান স্টেডিয়ামে। খেলায় ব্রাজিল ২-০ গোলে জয়লাভ করার মাধ্যমে তাদের ৫ম বিশ্বকাপ শিরোপা জয় করে। খেলাটিতে দুইটি গোলই করেন ব্রাজিলের আক্রমণভাগের খেলোয়াড় রোনালদো। তিনি ছিলেন ঐ বিশ্বকাপের সর্বাধিক গোলদাতা। দুইটি গোলই হয় খেলায় দ্বিতীয়ার্ধে। এই ম্যাচের মাধ্যমেই ব্রাজিল ও জার্মানি প্রথমবারের মতো বিশ্বকাপে পরস্পরের মুখোমুখি হয়।